Blood, Sweat &amp; Tears

Blood, Sweat &amp; Tears is a US-amerikanische Jazzrock-Band, de wos 1967 in New York grindt wuan is. Da Nauman geht auf a Zitat vom Winston Churchill zruck, wia dea 1940 ois Premierminista autredn is, hoda gsogt, ea kau nix vasprechn ois wia Bluat, Schweiß und Tränan (Do woa grod da zweite Wöödkriag, und de Britn san ziemlich in da Bredulle gwesn).
Gschichte.
De Gruppe woa uaspringlich unta da Leitung von Al Kooper. 1967 haums eanan easchtn Gig ghobt in New York, im "Cafe Au Go Go", do woans de Vuagruppm von Moby Grape. Des Publikum hod si umd Ead ghaut vua Freid iwa de neiche Vaschmözung von Jazz-, Blues- und Rockmusik.
De Bsetzung woa do da Al Kooper (Keyboard, Gsangl), da Jim Fielder (Gitaa, Boss), da Steve Katz (Gitaa) und da Bobby Colomby (Zeigl). De Blosarei haum da Fred Lipsius, da Randy Brecker, da Jerry Weiss und da Dick Halligan gmocht.
Des easchte Oibum "Child is Father to the Man" (1968) is vo de Kritika im Himme ghom wuan, da Vakauf woa owa a zaache Gschicht. Persenlich Wickln hoz aa gem, wegn dem hom si da Kooper, da Brecker und da Weiss von da Kapöön trennt. Da Colomby und da Katz haums si auf des hinauf in Kanadier David Clayton-Thomas ois Sänga gschnappt.
Von da zweitn Laungspüüplottn "Blood, Sweat &amp; Tears" (1969) haums 3,8 Mülionen Stickln vadraaht, do is oisa aa a Gööd einekumman, und 1970 haums dafia a an Grammy kriagt, ois "Album des Jahres". Mid eanare Bläserarranschmaus und Beoaweitungan von klassischn Komponisten haums Moßstäb gsetzt fia aundare Gruppm, de wos auf de Oat gschpüüt haum. De Plottn is bis aufm Platz 1 in de Billboard 200 kumman De auskoppete Single "Spinning Wheel" hod in Platz 2 earreicht.
Mid aana Tour durch Osteiropa, de vom US-Außenministerium gfeadat wuan is, is de Kapöön beim domolign Hippie- und Rockpublikum a Wengl in a schiefs Liacht kumman. De Plottn, de wos 1970 noch dera Tour vaeffentlicht wuan is ("Blood, Sweat &amp; Tears 3") hat nimma de Eafoig von de Vuagänga ghobt, obwois in da USA auf Ploz 1 kumman is. A Gig im Caesars Palace in Las Vegas woa aa kaa Aussereissa fias Renommee von da Band. Des viate Oibum "Blood, Sweat &amp; Tears 4" (1971) hod nimma vüü Gööd eibrocht. Wegn dem hod si da Sänger David Clayton-Thomas trennt und is min Jerry Fisher easetzt wuan.
Danoch is de Kapöön eftas umbsetzt wua, do an rechta Eafoig hod si ned eigschtööt, obwoi des olles obrodane Musika woan. Noch a boa Plottn ´- "Greatest Hits" (1972), "New Blood" (1972), "No Sweat" (1973) und "Mirror Image" (1974) – is da David Clayton-Thomas wieda zruckkumman, wäula ois Solist a kaa Leibal grissn hod. Owa kommerziöö hod des aa ned laung wos gnutzt. Noch de Plottn " New City" (1975), " In Concert" (1976) und " More than ever" (1976) hod eana de Plottnbude in Vatrog kindigt. Von de letzt Oibn "Brand New Day" (1977) und "Nuclear Blues" (1980) hod ma scho iwahaupt nix mea gheat. Von de uaspringlichn Musika von da Partie woa do nua mea da David Clayton Thomas dabei. A boa Vasuch hoz in de spädan 80a und frian 90a Joag haum de "Blood" ausn Clayton-Thomas mit lauta junge Musika bstaundn, owa de oidn Eafoige san nimma zruckkumman.
Im Joah 2005 hod da Chuck Negron, de wos friha da Sänga von de Three Dog Night woa, de Rechte aunan Bandnamen „Blood, Sweat &amp; Tears“ kriagt. Do wo kaa aanziga von de uaspringlichn Musika dabei. Gspüüt haums 2007 bei a boa Open-Air-Konzert in Eiropa.
Seit 2008 is owa wenigstns da Steve Katz wieda in da Band dabei.